**שמעון פרס – סיפור חיים**

**ילדות בפולין ועליה ארצה 1923**

שמעון פרס נולד בשם שמעון פרסקי בכ' באב תרפ"ג, 2 באוגוסט 1923. הוא נולד בעיירה וישניבה שהייתה אז בשלטון פולני ורוב תושביה היו יהודים. אביו, יצחק, היה סוחר עצים והרבה בנסיעות. אמו, שרה, הייתה מורה וספרנית בהתנדבות.

הוא התחנך על ברכי סבו מצד אמו, הרב צבי מלצר, ובהשראתו גדל כילד שומר מצוות וירא שמיים.

שמעון הצעיר עלה לארץ בשנת 1934, שלוש שנים לאחר שעלה אביו. סבו של שמעון ליווה את המשפחה לתחנת הרכבת בוישניבה כשעזבו. כשנפרד משמעון, לחש לו את צוואתו האחרונה "בקשתי אלייך – תמיד תישאר יהודי!". שנים בודדות לאחר-מכן, הסב וכל שאר בני המשפחה שנותרו בוישניבה נספו בשואה.

**בארץ ישראל**

**כפר הנוער בן-שמן**

לאחר העליה מצאה משפחת פרסקי דירה בתל-אביב. לאחר שעות בית הספר היה שמעון מבלה בתנועת "הנוער העובד". כשהציע לו מדריכו להצטרף לכפר הנוער בן-שמן – קפץ שמעון על המציאה. "מטרת חיי היא לשרת את עמי... והשירות החשוב ביותר הוא בבניין הארץ" כתב שמעון עם הגיעו לכפר הנוער החקלאי בן-שמן. את אהובתו סוניה פגש בכפר הנוער, הוא התאהב בה ולאחר שאזר אומץ, הם התיידדו והפכו לזוג.

בשנתו השנייה בכפר, נבחר להיות חבר המזכירות הארצית בתנועת 'הנוער העובד' וסומן כצעיר מבטיח. שמו יצא למרחקים והוא נהפך למוכר על-ידי בכירי מפא"י.

לימים טען פרס, כי בבן-שמן החלו להתגבש דעותיו הפוליטיות ואישיותו להתעצב.

**הקמת קיבוץ אלומות**

בזמן מלחמת העולם השנייה התנדב אביו של שמעון לצבא הבריטי. הוא אף נלקח בשבי הנאצים והצליח לברוח, תוך שהוא מחרף נפשו למען הצלת יהודים מהמחנות. סוניה התגייסה גם היא ויצאה לאזורי הקרבות במדבר, שם שירתה כאחות, ובהמשך, כנהגת משאיות צבאיות. שמעון נשאר בארץ והצטרף לקבוצת הכשרה שתכליתה – עלייה לקבוצת 'אלומות'.

הכשרת הקבוצה החלה בקיבוץ גבע, שם למדו ליישב את האדמה ולהקים קיבוץ. שמעון גרס שלא די לקיבוצים בחקלאות ועליהם להקים מפעלים ולהיות חוד החנית בתעשייה.

ב-1945 התקיימה ועידת הנוער העובד החמישית על רקע מאבקים קשים בין תומכי בן-גוריון למתנגדיו. שמעון, שהיה ממובילי התמיכה בבן-גוריון, קרא תיגר על מנהיגות התנועה, וזכה לניצחון גדול ומשמעותי בבחירות.

**משלוחי הנשק למדינה שבדרך 1947**

ב-1947, כשהוא בן 24 בלבד, זיהה בן-גוריון את פרס כמי שיוכל להשתלב בעשיה חשובה בתחום הביטחון. פרס הובא למטה ה'הגנה' והחל לפעול למען חימוש הצבא, תחילה כאחראי כוח-אדם ורכש.

פרס נשלח לרכוש אמצעי-לחימה בכל מקום שיכול למצוא אותו בעולם. אמצעי התשלום לא היו מרובים ומדינות רבות סרבו למכור נשק למדינה שטרם הוקמה. על-כן, פעל פרס בכל דרך, תוך שהוא מתחזה לנציג מדינות דרום-אמריקאיות ולמפיק סרט מלחמה. פרס למד את רזי סחר הנשק וזכה להישגים משמעותיים בתחום.

במלחמת העצמאות המשיך פרס לפעול בתחום הרכש לצבא. לקראת סוף המלחמה קיבל אישור לצאת עם משפחתו ללימודים בארצות-הברית. המשפחה יצאה לשלוש שנים בניו-יורק, במהלכן מונה לראש משלחת הרכש של משרד הביטחון. באותם ימים, פרס עסק בקניית ציוד צבאי ותחמושת מגורמים אמריקאים.

**בניית עוצמתה הצבאית-ביטחונית של ישראל 1952**

בינואר 1952, בגיל 29 מונה שמעון למשנה למנכ"ל משרד הביטחון, תחת הנהגת בן-גוריון. מאחר שפרס היה חבר קיבוץ אלומות, נדרשה הסכמה מיוחדת של אסיפת החברים על-מנת שיוכל להתמנות לתפקיד. בן-גוריון שיגר לקיבוץ מכתב מיוחד ובו הפציר בחברים שיאשרו את המינוי. החברים הצביעו בעד המינוי, ומשפחת פרס עברה לגור בתל-אביב.

בשנים אלו הוביל פרס את בניית הכוח וההרתעה הצבאית של מדינת ישראל. חלומו הגדול להקים תעשייה אווירית עצמאית, כחול-לבן, הלך וקרם גידים. ב-1953 הקים עם אל שווימר את 'בדק מטוסים' שהפכה בהמשך ל'תעשייה האווירית'. במשך השנים, נהייתה התעשייה האווירית להצלחה גדולה, ותרמה רבות לעליונות האסטרטגית הצבאית של מדינת ישראל.

**מנכ"ל משרד הביטחון, יחסי צרפת-ישראל 1953**

בדצמבר 1953 התפטר בן-גוריון מתפקידו כראש ממשלה. יום לפני שעזב מינה את פרס, כשהוא בן 30 בלבד, למנכ"ל משרד הביטחון. בתפקידו החדש המשיך פרס להוביל את הרכש הביטחוני. פרס זיהה את צרפת כמדינת מפתח וכונן עמה קשר הדוק ושותפות ביטחונית. פרס שכנע את צרפת למכור לישראל טנקים, מטוסים מתקדמים, מטוסי סילון, טנקים ותותחים.

**הקמת הכור**

ב-29 באוקטובר, יצא לדרך מבצע קדש. בימים שקדמו למבצע, במסגרת 'ועידת סבר', הסביר פרס לצרפתים שישראל מסתכנת ביציאתה למבצע וביקש ערובה לביטחונה. כך הניח תשתית למחויבות צרפת לפרויקט הגרעין. פרס ודיין שרטטו את גזרת הקרב העתידי ותכננו עם בן-גוריון את המהלכים שהובילו לכך שתוך 100 שעות כבשה ישראל את סיני.

בלחץ ארצות-הברית נאלצה ישראל מאוחר יותר להסיג כוחותיה מסיני, אולם המבצע הידק את היחסים בין ישראל וצרפת.

בעקבות המחויבות שיצר פרס, מיד לאחר המלחמה, נחתם הסכם ראשון לשיתוף פעולה בפיתוח אנרגיה אטומית בין ישראל לצרפת וכעבור שנה נחתם הסכם נוסף להספקת כור גרעיני לישראל.

כך עמד פרס מאחורי גדול הפרויקטים הביטחוניים שידעה ישראל – הקמת הכור הגרעיני בדימונה ומרכז המחקר הגרעיני שורק. פרס מונה על-ידי בן-גוריון למנהל הפרויקט החשאי.

רוב שרי הממשלה סרבו להעביר תקציבים ואף כינו את פרס "פנטזיונר". אבל הוא גייס מדענים, מהנדסים, והפעיל רשת מסועפת של גיוסי כספים. הוא הצטרף למהנדסים ולמד איתם בצרפת כימיה ופיזיקה גרעינית. כשבעלי המקצוע סירבו לחתום על תוכניות מקצועיות והנדסיות, פרס, נדרש לחתום בשמו על התוכניות ולאפשר התקדמותן. לכן הוא נחשב ל"אבי הכור בדימונה ובשורק".

פרס זכה להערכה רבה בשתי המדינות, וקיבל, בהחלטת הנשיא הצרפתי, את אות "מפקד בלגיון הכבוד" מצרפת.

**הקמת רפא"ל ותשתית לחדשנות הישראלית** 1958

פרס הקדיש את מרבית מרצו לקידום תוכניות טכנולוגיות שיציבו את ישראל בחזית החדשנות והקדמה, והקנה למדינה יתרון איכותי בשדה הקרב ובתחום הכלכלה.

ב-1958, הקים, יחד עם מאיר מרדור את רפא"ל – הרשות לפיתוח אמצעי לחימה, מתוך האגף לתכנון ומחקר במשרד הביטחון. בתקופה זו קידם פרס את הקמת ממר"ם – מרכז המחשבים ומערכות המידע – וכן את רכישת המחשב הראשון לצה"ל.

בנוסף, עמל פרס על יצירת קשרים עם גרמניה המערבית במסגרתם הוסכם על מתן סיוע צבאי לישראל. על-אף התנגדות חריפה של חלק מהשרים בדבר חתימת הסכם עם גרמניה, אספקת נשק סודית הועברה לישראל עד לשנת 1964.

**תחילן של 60 שנות פעילות בכנסת 1959**

ב-1959, התמודד פרס על מקום ברשימת מפא"י לכנסת. הוא נבחר במקום ה-24 ומונה לסגן שר הביטחון. כאשר פרש בן-גוריון ממפא"י ביקש מפרס ודיין להצטרף אליו בהקמת מפלגה חדשה, נותר פרס נאמן ל"זקן" והיה ממקימי הרשימה החדשה – רפ"י. כעבור מספר שנים, החליטו חברי רפ"י, מפא"י ואחדות העבודה לרוץ יחד ברשימה לכנסת והקימו את "המערך".

ב-1969, מינתה גולדה מאיר את פרס לשר בלי תיק בממשלתה. לאחר חודשים ספורים קיבל לידיו כמה תיקים – השר לפיתוח יהודה, שומרון ועזה, שר הקליטה, שר הדואר ושר התחבורה. פרס הצליח להנחיל את תפיסת עולמו והכניס מדע, טכנולוגיה וחדשנות בכל אחד מתפקידיו: כשר הקליטה שקד על הקמת אוניברסיטה בין-לאומית בירושלים, כשר לפיתוח יהודה, שומרון ועזה יזם שיקום מחנות פליטים והקמת פארקים תעשייתיים להעסקת פלסטינים על הקו הירוק, כשר התחבורה פעל להקמת נתיבי איילון, וכשר הדואר קידם הקמת תחנת שידור לווייני.

**שר בטחון במבצע 'אנטבה' 1976**

ב-27 ביוני 1976 נחטף מטוס 'אייר-פראנס' שהיה בדרכו מישראל לצרפת. החוטפים כיוונו את המטוס לנמל התעופה באנטבה שבאוגנדה. הם שחררו 250 נוסעי המטוס אבל החזיקו ב-105 נוסעים שהיו יהודים וישראלים. תמורת שחרורם דרשו לשחרר עשרות אסירים, שרובם ישבו בכלא הישראלי וכן סכום כסף. רוב שרי הממשלה תמכו בקיום משא ומתן, מאחר ופעולה במדינה כה רחוקה נראתה בלתי אפשרית. פרס גרס, כמעט בדעת יחיד בממשלה, שאסור לישראל להיכנע לדרישות החוטפים. במשך שבעה ימים פעל למציאת תכנית צבאית לחילוץ החטופים. לנוכח היסוס הצמרת הצבאית והפוליטית לנקוט בפעולה צבאית, כינס פרס ישיבות עם בכירים בגופי הביטחון הישראליים שהחלו לגבש תוכנית מעשית להשתלטות על נמל התעופה באנטבה וחילוץ בני הערובה. פרס שכנע את הממשלה לתמוך בתוכנית. ב-4 ביולי 1976 שיחררו חיילי צה"ל את החטופים, והחזירו אותם לישראל. ארבעה חטופים נהרגו, נוסף למפקד סיירת מטכ"ל, יוני נתניהו. לימים נודע מבצע אנטבה כאחד המבצעים המוצלחים והמפוארים של ישראל.

**ראש האופוזיציה, 1977**

בבחירות 1977 ניצח 'הליכוד' בראשות מנחם בגין, ופרס, שעמד בראש 'המערך' הפך לראש האופוזיציה. בתוקף תפקידו זה, העניק לבגין רשת ביטחון במהלך משא ומתן לשלום עם מצרים.

באותן שנים כיהן פרס כאחד מסגניו של וילי ברנדט, נשיא האינטרנציונל הסוציאליסטי, תואר בו החזיק שנים רבות, עד לבחירתו ב-1999 לנשיא כבוד של הארגון. באותה תקופה חל שינוי מעמיק בתפיסותיו המדיניות של פרס שהאמין שישראל חזקה מאי-פעם ושניתן לקדם משא ומתן לשלום עם שכנותיה.

**ראש ממשלת ישראל והתכנית לייצוב המשק הישראלי 1984**

בבחירות 1984 ניצח 'המערך' בראשות פרס בבחירות הכלליות עם 44 מנדטים לעומת 41 שקיבלה 'הליכוד' בראשות שמיר. לאחר משא-ומתן הוחלט על הקמת ממשלת אחדות בין הליכוד למערך ורוטציה בהנהגתה. פרס נבחר להוביל וכיהן כראש ממשלת ישראל בשנתיים הראשונות ובשנתיים הנוספות - כשר החוץ.

כראש ממשלה הצליח להביא לנסיגת כוחות צה"ל מעומק לבנון והצבתם ברצועת הביטחון. פרס פעל להפשרת הקיפאון ביחסים עם מצרים, והוביל את מפעל העלייה היהודי מן התפוצות. הוא פעל רבות לפתיחת שערי ברית המועצות ועליית יהודים לישראל, לשחרורם של אסירי ציון ואף קיבל את פניו של נתן שרנסקי בישראל.

בנוסף, הוביל פרס את מבצע משה, להעלאת 8,000 יהודי אתיופיה לישראל ושכנע את סגן נשיא ארה"ב, ג'ורג' בוש האב, לשלוח רכבת אווירית אמריקאית לחילוץ היהודים שנשארו בסכנת חיים בסודאן.

ההישג הגדול ביותר של פרס בתקופת כהונתו כראש-ממשלה היה הצלת המשק הישראלי מאינפלציה חמורה של למעלה מ-400% באמצעות "תוכנית הייצוב הכלכלית". כראש ממשלה קיים משא ומתן ארוך במטרה להגיע להסכמה בין הממשלה, ההסתדרות והתעשייה שבסופו נערכו רפורמות עמוקות במשק הישראלי. התוכנית השיגה את מטרותיה, בתוך חודשים ספורים נבלמה האינפלציה והמשק התייצב. תכנית זו, שזיכתה את פרס בתמיכה חסרת תקדים בקרב הציבור הישראלי, הייתה לחדשנית בתחומה, ונחשבת עד לימינו לנקודת מפנה במעבר ישראל מכלכלה מתוכננת לכלכלת "שוק חופשי" ליבראלית.

**בראש משרד החוץ: 'הסכם לונדון'**

במלאת שנתיים לכהונתו כראש ממשלה, היה פרס בשיא כוחו הפוליטי, אך בהתאם להסכם הרוטציה העביר את השלטון ליצחק שמיר והחליף אותו במשרד החוץ.

כשר חוץ הוביל פרס מהלך היסטורי של שיחות שלום חשאיות מול ירדן, במה שכונה לימים 'הסכם לונדון'. פרס האמין והיה מחויב ל'אופציה הירדנית' שגרסה כי על ירדן להיות צד לכל הסדר מדיני עם הפלסטינים. בתוקף כך, עצמאות פלסטינית תתקיים במסגרת פדרציה ירדנית-פלסטינית כחלק מהסכם שלום בין ירדן לישראל. באפריל 1987 פגש פרס בלונדון את המלך חוסיין ולאחר משא ומתן אינטנסיבי וממושך, הבין שכלל המחסומים לשלום, קורסים בזה אחר זה, ובתום המפגש הציע המלך הירדני שנציגים ישראליים יכינו טיוטות להסכמים. ההסכמים נחתמו בכפוף לאישור הממשלות.

זמן קצר לאחר חתימת ההסכם, דחה יצחק שמיר, ראש הממשלה, את המהלך. פרס שהאמין בכל מאודו בפתרון זה, ראה בסירוב שמיר את אחת מהטעויות האסטרטגיות-מדיניות הגדולות שלו, שתוביל, בהמשך להחרפת הסוגיה הפלסטינית. שנה לאחר מכן, הודיע חוסיין שלאור טרפוד ההסכם, ירדן נסוגה מההבנות ומוותרת על כל תביעה ריבונית בגדה המערבית.

**בחירות לכנסת השתיים-עשרה**

בבחירות 1988, זכתה מפלגת 'הליכוד' בהפרש של מנדט אחד והוקמה ממשלת אחדות לאומית בראשות שמיר, שמינה את פרס לשר האוצר. בתפקיד זה הכיר פרס לראשונה בתוכנה כתעשייה ואף קידם שורת הטבות וסובסידיות לבתי תוכנה. פרס המשיך את התנופה הגדולה שהעניק לישראל בהפיכתה לכלכלה מודרנית. המהלכים שקידם בשנות השמונים בנו תשתית חזקה לעולם ההיי-טק הישראלי וחיזקו את ישראל כמעצמה טכנולוגית מדעית. פרס ביסס את יסודות ה"סטארט-אפ ניישן" והפך בכך את החברות הישראליות למובילות בעולם.

בנוסף, המשיך לפעול להשגת הסכם שלום עם ירדן, שהיה בעיניו חיוני ואסטרטגי למדינת ישראל.

**הסכמי אוסלו, ועידת קזנבלקה, הסכם שלום ופרס נובל לשלום 1994**

בשנת 1992, ניצחה מפלגת העבודה בראשות רבין בבחירות הכלליות. רבין מינה את פרס לשר החוץ בממשלתו. כשר חוץ, ניהל משא-ומתן חשאי באוסלו, שבסיומו נחתם 'הסכם אוסלו' ועמד מאחורי חילופי אגרות בין רבין וערפאת על הכרה הדדית בין ישראל לאש"ף. החתימה ומכתבי ההכרה ההדדית הובילו לחתימה על "הצהרת העקרונות בדבר הסדרי ביניים של ממשל עצמי" – הסכם עקרונות שהניח תשתית לפתרון קבע עתידי עם הפלסטינים.

על המהלכים לפיוס עם הפלסטינאים זכו פרס ורבין, יחד עם ערפאת, בפרס נובל לשלום בשנת 1994.

באותה השנה נחתם גם הסכם השלום ההיסטורי בין ישראל לירדן – הסכם אותו ניסה לקדם פרס עוד משנות ה-80. לאחר שנים של שיחות ופגישות עם המלך חוסיין הוביל רבין משא ומתן אל עבר ההסכם, בתמיכתו של שר החוץ פרס. ההסכם, שנחתם באוקטובר 1994, יחד עם הסכם אוסלו שנתחם בשנת 1993, העניקו לישראל תנופה כלכלית ומדינית ובעקבות כך פיתוח וגידול משמעותי בהשקעה בחינוך, בתשתיות וברווחת האזרח הישראלי.

**רצח רבין**

הסכמי השלום עוררו גל התנגדות רחב של ארגוני הטרור הפלסטינים, אשר הוציאו פיגועי טרור רצחניים ברחוב הישראלי, על-מנת לטרפד את ההסכם. עקב כך, גורמים בישראל הובילו הפגנות סוערות ואלימות שהביעו התנגדות לממשלה ולצעדים המדיניים שהובילה, ולוו בהסתה ובגילויי אלימות חריפים. ב-4 בנובמבר 1995, בסיום עצרת תמיכה בתהליך השלום בכיכר 'מלכי ישראל' בתל-אביב, נרצח ראש הממשלה יצחק רבין על-ידי יגאל עמיר.

בנסיבות טרגיות אלה שב פרס לתפקיד ראש הממשלה ונדרש לנווט את ישראל השסועה בימים שלאחר הרצח. פרס נאלץ להתמודד במהלך כהונתו עם המשך פיגועי טרור ברחובות והתערערות המצב הביטחוני בגבול הצפון שהחריף עד לכדי יציאה למבצע 'ענבי זעם'. למרות התקופה הקשה, פרס האמין שאסור להתפשר על הביטחון, אך יחד עם זאת יש להמשיך להוביל הסדרים מדיניים לישראל עם שכנותיה.

בבחירות 1996, שנערכו על רקע פיגועים קשים ברחובות, ניצח בנימין נתניהו את פרס בהפרש קטן מאד.

פרס, כיושב ראש מפלגת העבודה ויושב ראש האופוזיציה, החליט להמשיך ולקדם את ישראל והקים, בעזרת מעמדו העולמי, את 'מרכז פרס לשלום ולחדשנות'. המרכז שם לו למטרה לקדם שגשוג במדינת ישראל, ולסלול דרך לחיים משותפים ולשלום בר-קיימא. המרכז מעודד שיתופי פעולה אזוריים ומוביל פעילות רחבת היקף של חדשנות בשירות הדו-קיום וצמצום פערים.

**פיתוח כלכלי אזורי 2001**

בין השנים 1999 ל 2006 כיהן פרס כשר שיתוף פעולה אזורי, שר החוץ משנה לראש הממשלה ושר לפיתוח הנגב והגליל.

בתפקידים אלו פעל פרס נמרצות לחיזוק הנגב והגליל ועמל על קידום פרויקטים לפיתוח חינוך ומדעים. באותן שנים קידם את ישראל כמעצמת ננו-טכנולוגיה וגייס משאבים רבים לאוניברסיטאות – דבר שלימים הפך את ישראל למובילה בתחום. בשנת 2012 לקח פרס חלק בהקמת המרכז הבינלאומי לחקר המוח האנושי ולקידום תחום הנוירו-טכנולוגיה. המהלכים הללו קידמו את המחקר והמדע הישראלי פורצי הדרך בתחומים שונים. פרס העיד על עצמו כי "כל חיי פעלתי לביצורה של ישראל ולהפיכתה למעצמת מדע וטכנולוגיה לצד מחויבות בלתי מתפשרת למוסר ולשלום".

**הנשיא התשיעי של ישראל 2007**

ב-13 ביוני 2007, נבחר פרס ברוב קולות לתפקיד הנשיא התשיעי של מדינת ישראל. בכך השלים פרס קדנציה של ארבעים ושמונה שנות כהונה רצופות בכנסת - יותר מכל חבר כנסת אחר בתולדות ישראל. פרס הפך בעקבות המינוי למנהיג הראשון שכיהן הן כראש ממשלה והן כנשיא מדינת ישראל. ב-15 ביולי 2007 הושבע לתפקיד נשיא המדינה והפך לאחד המנהיגים האהובים והפופולאריים במדינת ישראל. כנשיא, לא הסתפק פרס בתפקיד ייצוגי בלבד, אלא יצק לתוכו תוכן מעשי. הוא המשיך לפעול לקידום השלום ולקידומה של ישראל בעולם כאומת תעשיה עתירת ידע. כמו כן, הוא המשיך לקיים פגישות עבודה מדיניות עם ראשי מדינות, ראשי פרלמנטים, וראשי ארגונים בינלאומיים, למען בטחון ישראל והגנת המדינה בזירות הבינלאומיות ובבית הדין הבינלאומי בהאג.

בשנת 2008 ערך לראשונה את 'ועידת נשיא ישראל' שכינסה יחדיו מנהיגים חשובים, ובראשם נשיאי ארה"ב לדורותיהם, מדענים מובילים וזוכי פרס נובל, שהוזמנו כולם באופן אישי על-ידי הנשיא. הועידה נשאה על נס את יכולותיה המדעיות של ישראל ובהתאם לרוחו של פרס, שדגל במבט מתמיד לעבר האופק, דנה הועידה באתגרים הניצבים בפני האנושות ובפני העם היהודי ומדינת ישראל.

כנשיא המדינה היה שמעון פרס ראש המדינה המבוגר ביותר בעולם, הביא עמו לתפקיד הנשיא יוקרה עולמית וזכה להערכה רבה אשר באה לידי ביטוי גם בהענקת עיטורים יוקרתיים ובראשם "מדליית החירות הנשיאותית" אותה ענד על צווארו נשיא ארצות-הברית ברק אובמה ביוני 2012.

כנשיא המדינה שם פרס דגש על חיזוק כלל חלקי החברה הישראלית. הוא סייר ברחבי המדינה והרבה להיפגש עם עולים חדשים, עם חיילי צה"ל, עם בני מיעוטים, עם תושבי יישובים חקלאיים, עם יזמים, עם עובדי מפעלים עתירי ידע ועוד. פרס שם דגש על חיזוק ההתיישבות, קידום התעשייה בישראל, שילוב בני מיעוטים בכלכלה ופיתוח הפריפריה.

בפגישותיו וסיוריו בארץ ובעולם התמקד בפיתוח הטכנולוגיה הגבוהה בישראל, ועודד חוקרים ומדענים ישראלים צעירים להתפתח וליזום, ולאפשר שילובם של ערביי ישראל בענפי ההיי-טק. פרויקט בולט בכהונתו בתחום זה היה תכנית "מענטק" לשילוב מהנדסים ערבים בחוד החנית של תעשיית ההי טק הישראלית, וכן תכנית החינוך 'מדעני וממציאי העתיד' ומלגות הצטיינות לחוקרים מובילים בתחומים מגוונים.

**החזרה למרכז פרס והקמת מרכז החדשנות של ישראל 2014**

ביולי 2014 סיים פרס שבע שנות כהונה כנשיא. בנאום הפרידה אמר "אני נפרד מתפקידי כנשיא אך לא מחובתי כאזרח".

פרס האמין בכל מאודו ביכולת המדע לקרב בין בני האדם והיה משוכנע שבכוחה של ישראל להפוך למעצמת חדשנות בחברה, במדע ובטכנולוגיה. "חדשנות היא לא משימה שיש להשלים, אלא מסע מתמשך שאין לו יעד סופי". ברוח זאת הניח פרס, יחד עם ראש הממשלה בנימין נתניהו ונשיא המדינה ראובן ריבלין, את אבן הפינה למרכז החדשנות במרכז פרס, שעתיד לאגד צעירים מהמגזרים השונים ולהציג את סיפורה של ישראל כ-"Startup Nation" – מדינה העומדת בחזית המדע והטכנולוגיה, חוד החנית לאינסוף המצאות ישראליות פורצות דרך המשנות ללא היכר חיי מיליונים ברחבי העולם. באירוע פתיחת המרכז תבע פרס כי "השלום, החדשנות והמדע צריכים להפוך לנחלת הכלל. בואו נאמץ את דרך השלום והחדשנות שלעד תהא עדיפה על מלחמה וכאב".

**פטירתו ומורשתו 2016**

פרס היה איש ספר, ופרסם יותר מ-20 ספרים שתורגמו לשפות רבות.

ב-28 בספטמבר 2016, נפטר שמעון פרס. עשרות אלפי ישראלים עברו על ארונו בחלקת גדולי האומה בהר הרצל בירושלים. בהלוויה, אליה הגיעו מנהיגים רבים מהעולם, הצדיעו לא רק לאיש אלא גם למדינה עליה חלם.

נשיא ארצות-הברית, ברק אובמה ספד לו "כשהתחלתי לעבוד עם שמעון, הוא כבר היה בערוב ימיו, אף שלא הודה בכך... אבל יותר משהיה מספר סיפורים מהעבר היה מדבר בהתלהבות על ההווה, ועל תכניותיו לעתיד".